32004D0595
L 266/11
JURNALUL OFÍCIAL AL UNIUNII EUROPENE
DECIZIA COMISIEI
din 29 iulie 2004
de stabilire a unui model de certificat sanitar pentru importul în scopuri comerciale de câini, pisici și dihori în Comunitate
[notificată cu numărul C(2004) 1947]
(Text cu relevanță pentru SEE)
(2004/595/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/65/CEE a Consiliului din 13 iulie 1992 de stabilire a cerințelor de sănătate animală care reglementează schimburile și importurile în Comunitate de animale, material seminal, ovule și embrioni care nu se supun, în ceea ce privește cerințele de sănătate animală, normelor comunitare speciale prevăzute la anexa A punctul I la Directiva 90/425/CEE (1), în special articolul 17 alineatul (2) litera (b),
întrucât:
(1)
Directiva 92/65/CEE stabilește cerințele de sănătate animală care reglementează schimburile și importurile în Comunitate de animale, material seminal, ovule și embrioni.
(2)
Regulamentul (CE) nr. 998/2003 al Parlamentului European și al Comisiei din 26 mai 2003 privind condițiile de sănătate animală care se aplică circulației necomerciale a animalelor de companie și de modificare a Directivei 92/65/CEE a Consiliului (2), stabilește condițiile de sănătate animală care se aplică circulației necomerciale a animalelor de companie, precum și reglementările referitoare la controlul acestei circulații. Unul dintre obiectivele acestui regulament este de a asigura uniformizarea reglementărilor care se aplică comerțului și circulației necomerciale a animalelor și de a evita fraudele.
(3)
În plus, Regulamentul (CE) nr. 998/2003 modifică Directiva 92/65/CEE astfel încât aceasta prevede că, pentru a face obiectul comerțului, câinii, pisicile și dihorii trebuie să îndeplinească condițiile stabilite în acest regulament.
(4)
În consecință, pentru importurile în scopuri comerciale în Comunitate de câini, pisici și dihori, trebuie să se adopte reglementări corespunzătoare celor care reglementează importurile în scopuri necomerciale de animale de acest fel, cu menținerea examenului clinic prevăzut în articolul 16 din Directiva 92/65/CEE.
(5)
Regulile și principiile aplicate de inspectorii autorizați din țările terțe trebuie să ofere garanții suficiente. În consecință, nu trebuie să se autorizeze decât importul în scopuri comerciale în Comunitate de câini, pisici și dihori care provin din țările menționate în anexa la Decizia 79/542/CEE a Consiliului din 21 decembrie 1976 de stabilire a unei liste a țărilor terțe sau a părților din țările terțe și de stabilire a condițiilor de sănătate animală, a condițiilor sanitare și a certificării veterinare necesare pentru importul în Comunitate al anumitor animale vii și al cărnii proaspete provenind din aceste țări (3) sau în anexa II la Regulamentul (CE) nr. 998/2003.
(6)
Un model de certificat pentru circulația în scopuri necomerciale a câinilor, pisicilor și dihorilor provenind din țări terțe s-a stabilit prin Decizia 2004/203/CE a Comisiei (4), conform Regulamentului (CE) nr. 998/2003. Prin urmare, trebuie să se stabilească un model de certificat pentru importul în scopuri comerciale în Comunitate de câini, pisici și dihori.
(7)
Regulamentul (CE) nr. 998/2003 a modificat articolul 10 din Directiva 92/65/CEE în scopul alinierii condițiilor referitoare la schimburile comerciale de câini, pisici și dihori la cele care se aplică circulației în scopuri necomerciale; în consecință, trebuie să se abroge Decizia 94/273/CE a Comisiei din 18 aprilie 1994 privind certificarea veterinară referitoare la comercializarea în Regatul Unit și Irlanda de câini și pisici care nu sunt originare din aceste țări (5).
(8)
Măsurile prevăzute în prezenta decizie sunt conforme cu avizul Comitetului permanent pentru rețeaua alimentară și sănătatea animală,
ADOPTĂ PREZENTA DECIZIE:
Articolul 1
Statele membre autorizează importul în scopuri comerciale de câini, pisici și dihori în conformitate cu dispozițiile din articolul 16 din Directiva 92/65/CEE sub rezerva respectării următoarelor condiții:
(a)
animalele provin din țările terțe care apar în anexa II la Decizia 79/542/CEE sau în anexa II partea B și partea C punctul 2 la Regulamentul (CE) nr. 998/2003;
(b)
animalele sunt însoțite de un certificat conform cu modelul stabilit în anexa la prezenta decizie.
Prezentul certificat este necesar pentru introducerile care provin din toate țările terțe prevăzute în alineatul (1) litera (a), într-un alt stat membru decât Irlanda, Suedia și Regatul Unit, precum și pentru introducerile în Irlanda, Suedia și Regatul Unit care provin din țările terțe enumerate în anexa II părțile B și C punctul 2 la Regulamentul (CE) nr. 998/2003.
Articolul 2
Decizia 94/273/CE se abrogă.
Articolul 3
Prezenta decizie se aplică de la 12 octombrie 2004.
Articolul 4
Prezenta decizie se adresează statelor membre.
Adoptată la Bruxelles, 29 iulie 2004.